Diari Oficial de la Generalitat Valenciana


Sumari del DOGV 5496, del 23-04-2007 (2007/4845)

ORDRE de 2 d'abril de 2007, de la Conselleria d'Economia, Hisenda i Ocupació, per la qual es determina un Programa Especial de Formació Professional Contínua en el Sector Tèxtil i de la Confecció i es regula el procediment general per a la concessió d'ajudes durant l'exercici 2007.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5496

Data del DOGV
:   23-04-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/4845


Data del document
:   02-04-2007

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * organització patronal
    * suport econòmic
    * ajuda a les empreses
    * ajuda pública
    * fundació
    * economia social
    * petita i mitjana empresa
    * sindicat
    * reciclatge professional
    * cambra de comerç i indústria
    * universitat

El passat 26 de gener de 2007 es va subscriure entre el Consell i l'Observatori Industrial Tèxtil un Acord, que preveu el manteniment de les ajudes posades en marxa l'any 2004, que garantisca a les persones afectades per expedients de suspensió d'ocupació una formació que els permeta accedir a una millora en la seua formació i qualificació, perquè d'aquesta manera puguen disposar dels mitjans necessaris per a facilitar la seua adaptació a la situació que passa el sector de la indústria tèxtil i de la confecció.  
Dins d'aquest sector industrial, a fi d'aconseguir els objectius de l'indicat Acord, és aconsellable donar un tractament específic quan els expedients de suspensió d'ocupació afecten més de dos-cents treballadors, ja que el volum de treballadors afectats dificulta el seu encaix en altres accions formatives ja programades en l'àmbit sectorial o intersectorial.  
Per tot això, i fent ús de les facultats que em confereixen la Llei 5/1983 de 30 de desembre del Consell; la Llei de la Generalitat Valenciana 3/2000, de 17 d'abril, per la qual es crea el Servici Valencià d'Ocupació i Formació; el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i el Decret 41/2001, de 27 de febrer, del Govern Valencià, pel qual s'aprova el Reglament Orgànic i Funcional del SERVEF, sentides les organitzacions sindicals i empresarials més representatives de la CV.  
ORDENE  
CAPÍTOL I  
Normes generals  
Article 1. Objecte, gestió i concessió.  
1. L'objecte de la present ordre és el foment i el desenvolupament de plans de formació contínua per als treballadors i treballadores de les empreses del sector tèxtil i de la confecció, afectats per expedients de regulació d'ocupació de suspensió de contractes, en accions formatives que faciliten el seu reciclatge professional o l'adquisició de noves qualificacions professionals, per a millorar amb això la seua adaptabilitat als canvis en l'entorn empresarial, tecnològic i productiu, i afavorir la creació d'ocupació estable i l'ocupabilitat d'aquests treballadors i treballadores, sempre que es tracte d'expedients de suspensió dels contractes de treball que afecten més de 200 treballadors autoritzats per la Direcció General de Treball i Seguretat Laboral d'aquesta Conselleria, en expedients vinculats a l'Acord Marc de 26 de gener de 2007, subscrit entre la Generalitat i l'Observatori Industrial Tèxtil.   
2. La gestió de les ajudes previstes en la present ordre correspondrà al Servici Valencià d'Ocupació i Formació (d'ara endavant SERVEF).  
3. El procediment de concessió de les ajudes previstes en la present ordre serà el de concurrència competitiva.  
Article 2. Naturalesa de les ajudes  
Les ajudes previstes en la present ordre tindran la naturalesa jurídica de subvencions públiques i aniran destinades al finançament, total o parcial, del cost dels plans formatius que es realitzen a l'empara d'aquesta.  
Article 3. Entitats beneficiàries  
1. Podran sol·licitar les ajudes previstes en la present ordre:   
a) Organitzacions empresarials representatives, constituïdes a l'empara de la Llei 19/1977, d'1 d'abril, que agrupen empreses del sector tèxtil, així com les fundacions sense fi de lucre constituïdes per aquestes, entre les finalitats de les quals estiga la formació, a fi d'impartir accions formatives als treballadors de les indicades empreses.  
b) Organitzacions sindicals més representatives en el sector tèxtil, així com les fundacions sense fi de lucre constituïdes per a aquestes a fi d'impartir accions formatives, entre les finalitats de les quals estiga la formació.  
2. Als efectes oportuns, la major representativitat de les organitzacions sindicals es determinarà tenint en compte el que estableixen els articles 6 i 7 de la Llei Orgànica 11/1985, de 2 d'agost. Al seu torn, la representativitat de les organitzacions empresarials es determinarà de conformitat amb el que disposa la disposició addicional sisena de l'Estatut dels Treballadors  
3. Totes les entitats hauran de reunir els requisits generals següents:  
· Estar al corrent de les obligacions tributàries i de Seguretat Social en els termes establits per l'Ordre de 30 de maig de 1996, de la Conselleria d'Economia i Hisenda.  
· Acreditar la capacitat suficient en mitjans materials, humans i organitzatius, per a complir amb els objectius establits en el programa.  
4. No podran obtenir la consideració de beneficiari les entitats sotmeses a alguna de les situacions previstes en l'article 13.2) i 3) de la Llei 38/2003, de 17 de novembre, General de Subvencions.  
5. Serà requisit per a la concessió de les subvencions i per al pagament d'aquestes que els beneficiaris es troben al corrent en el pagament d'obligacions per reintegrament de subvencions quan no tinguen deutes amb l'administració per reintegrament de subvencions en període executiu, d'acord amb el que preveu l'article 21 del Reglament de la Llei General de Subvencions.  
Article 4. Destinataris de les accions formatives  
En tots els casos, els destinataris de les accions formatives seran els treballadors afectats pels expedients de regulació d'ocupació, de suspensió dels contractes de treball, autoritzats en l'àmbit de l'Acord subscrit entre el Consell i l'Observatori Industrial Tèxtil, el passat 26 de gener de 2007, quan aquests expedients afecten més de 200 treballadors.  
Article 5. Difusió  
Serà obligació dels beneficiaris de les ajudes regulades en la present ordre donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació.  
CAPÍTOL II  
Procediment  
Article 6. Presentació de sol·licituds, documentació i termini, i Instrucció  
1. El termini de presentació de les sol·licituds d'ajudes regulades en la present ordre serà de deu dies naturals a partir de l'endemà de la publicació de la present ordre en el Diari Oficial de la Comunitat Valenciana. Les sol·licituds hauran de presentar-se en els registres de les direccions territorials del SERVEF, o en qualsevol dels registres a què es refereix l'article 38 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, en la redacció donada per la Llei 4/1999.  
2. Les sol·licituds es formularan en els models normalitzats establits a aquest efecte.   
3. Tota sol·licitud haurà d'anar acompanyada amb la documentació següent:  
A) Documentació acreditativa i identificativa del sol·licitant i el seu representant legal.  
B) Document d'identificació fiscal del sol·licitant.  
C) Declaració responsable de no trobar-se en els supòsits de l'article 13.2 i 3 de la Llei 38/2003, de 17 de novembre, General de Subvencions  
D) Dades de domiciliació bancària segons el model facilitat a aquest efecte (fitxa de manteniment de tercers).  
E) Autorització expressa al SERVEF per a demanar respectivament davant de l'Agència Estatal de l'administració Tributària, la Conselleria d'Economia, Hisenda i Ocupació i la Tresoreria General de la Seguretat Social, la documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions. La validesa dels certificats haurà d'estendre's al moment de l'atorgament de l'ajuda.  
En el supòsit de falta d'autorització, hauran de presentar-se certificats originals positius de l'Agència Estatal de l'administració Tributària, la Conselleria d'Economia, Hisenda i Ocupació i la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data d'atorgament de l'ajuda.  
F) Pla formatiu a desenvolupar.  
El projecte que continga el pla formatiu de l'entitat es presentarà en una única sol·licitud en suport magnètic i paper, i s'hi indicaran els aspectes següents:  
o Caracterització dels fins de la formació contínua que es persegueixen i la formulació dels objectius que la realització de l'acció formativa pot complir en relació amb l'increment de la qualificació professional dels treballadors assistents, i amb el creixement de la productivitat de l'empresa o al desenvolupament de l'organització, si és el cas.  
o Dades generals de les accions formatives:  
- denominació de l'acció formativa.  
- nombre de grups a desenvolupar.  
- nombre d'alumnes per cada acció i grup.  
- nombre d'hores.  
o Perfil de l'alumnat al qual està dirigida l'acció formativa: categoria i grup professional.  
o Indicació expressa de les dades del perfil del professorat (titulació, experiència professional i docent, així com formació en didàctica), que acredite la idoneïtat per a impartir la docència en qüestió. El SERVEF podrà sol·licitar tots certificats dels aspectes continguts en aquest perfil que considere convenient.  
En tot cas, el Pla Formatiu garantirà una formació mínima per participant de 45 hores, si l'expedient de regulació d'ocupació té una duració de 21 dies, de 60 hores si la suspensió dels contractes és de 30 dies i de 180 hores quan la suspensió autoritzada fóra de 90 dies, o la proporció corresponent a tot el període de suspensió de contractes que efectivament s'haja dut a terme.  
5. En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'expedient i l'òrgan o la dependència en què van ser presentats o, si és el cas, emesos, i que no hagen transcorregut més de cinc anys des de la finalització del procediment a què corresponguen.  
6. En els supòsits d'impossibilitat material d'obtenir el document, l'òrgan competent podrà requerir al sol·licitant que presente o, si no és possible, que acredite per altres mitjans els requisits a què es refereix el document.  
7. Quan la sol·licitud no reflectisca les dades establides en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye amb la documentació que d'acord amb aquesta ordre resulte exigible, es requerirà l'interessat perquè, en un termini de 10 dies, esmene la falta o acompanye els documents preceptius, amb indicació que si no ho fera així, es considerarà que desisteix de la petició, amb una resolució prèvia que haurà de ser dictada en els termes que preveu l'article 42 d'aquesta llei.  
8. Correspondrà la instrucció dels expedients a la Direcció General de Formació i Qualificació Professional.  
Article 7. Valoració  
Les sol·licituds efectuades a l'empara de la present ordre seran objecte de valoració per un òrgan col·legiat format per quatre tècnics al servici de la Direcció General de Formació i Qualificació Professional i presidida pel cap d'Àrea de Formació i Qualificació Professional, en la qual s'analitzarà:  
- L'adequació de les accions formatives proposades a la finalitat de la present ordre.  
- Si l'entitat disposa de capacitat suficient per a la realització de les accions formatives previstes.  
L'òrgan col·legiat efectuarà una valoració positiva o negativa de cada un dels aspectes indicats, que traslladarà a l'òrgan instructor.  
Article 8. Resolucions   
1. La Direcció General de Formació i Qualificació del SERVEF, a la vista de l'expedient i de l'informe resultat de la valoració, formularà la proposta de resolució motivada com cal.   
2. La directora general del SERVEF, o l'òrgan en què delegue, dictarà la resolució procedent, d'acord amb la proposta rebuda, i fins que s'esgoten les disponibilitats pressupostàries.  
3. La resolució contindrà les dades relatives a cada Pla formatiu, número d'expedient, entitat beneficiària, acció formativa, grups a desenvolupar, duració horària de cada grup, nombre d'alumnes, així com l'import de la subvenció.  
4. La resolució es notificarà als interessats en els termes que preveu l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada en la Llei 4/1999.  
5. El termini màxim per a resoldre i notificar la resolució procedent serà de tres mesos a partir de la data de presentació de les sol·licituds.  
6. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, sense perjuí que subsistisca l'obligació legal de resoldre sobre la petició formulada.  
7. Les resolucions posen fi a la via administrativa, i contra aquestes podrà interposar-se un recurs contenciós administratiu en el termini de dos mesos a comptar des de l'endemà de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i de la possibilitat que els interessats puguen exercir-ne, si és el cas, qualsevol altre que consideren procedent.  
8. El SERVEF publicarà d'acord amb la Llei 38/2003, de 17 de novembre, General de Subvencions les ajudes concedides amb expressió de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat de la subvenció.  
Article 9. Obligacions dels beneficiaris  
Són obligacions dels beneficiaris:  
· Executar el Pla formatiu subvencionat segons el que preveu aquesta ordre i la resolució d'aprovació, i justificar-ne la realització.  
· Facilitar al SERVEF les tasques de seguiment i control tècnic.  
· Subjectar-se a les accions de control de qualitat de la docència que s'estableixen en aquesta mateixa ordre.  
· Subjectar-se a les accions de control financer que legalment corresponguen en relació amb la subvenció concedida, incloses les previstes en l'article 45 de la Llei 38/2003, de 17 de novembre.  
· Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
· Comunicar al SERVEF la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic o privat.  
Aquesta comunicació haurà d'efectuar-se així que es conega i, en tot cas, amb anterioritat a la justificació de l'aplicació donada als fons percebuts.   
· No percebre cap quantitat de l'alumnat participant en l'acció formativa.  
· Portar comptabilitat separada de les despeses imputables a cada Pla formatiu   
· Les altres obligacions dels beneficiaris previstes en l'article 14 de la Llei 38/2003, de 17 de novembre, General de Subvencions.  
Article 10. Quantia de la subvenció   
1. L'import màxim de la subvenció per a la impartició de cada una de les accions formatives serà de 15 euros per hora i alumne, distribuïts de la manera següent:  
a) Part A: 10 euros per hora i alumne.  
b) Part B: 5 euros per hora i alumne.  
2. La quantia de la subvenció a percebre serà del 100% de les despeses justificades correctament, i sense superar la quantia que es derive de l'aplicació de l'apartat 1 d'aquest article.  
Article 11. Liquidació i pagament de les ajudes  
1. Una vegada notificada la resolució de concessió de l'ajuda podrà anticipar-se a l'entitat beneficiària el pagament del 75% de l'import de l'ajuda concedida, amb les garanties prèvies corresponents constituïdes a favor del SERVEF en la forma legalment prevista.   
2. La justificació de la possible bestreta i/o el pagament de la subvenció es faran efectius en finalitzar el Pla formatiu a través de l'aplicació informàtica SIDEC facilitada pel SERVEF, amb la presentació prèvia d'acord amb el que assenyala l'article 72 del Reglament de la Llei General de Subvencions d'un compte justificatiu amb la documentació següent:  
a) una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades,  
b) una memòria econòmica, desglossada per cada acció formativa, justificativa del cost de les activitats realitzades, que contindrà:  
- una relació classificada de les despeses i inversions de l'activitat, amb indicació del creditor i del document, l'import, la data d'emissió i, si és el cas, la data de pagament;  
- les factures o el document de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament;  
- indicació, si és el cas, dels criteris de repartiment dels costos generals i/o indirectes incorporats a la relació de despeses abans esmentada;  
- una relació detallada d'altres ingressos que hagen finançat l'activitat subvencionada amb indicació de l'import i la procedència;  
- els tres pressupostos que, en aplicació de l'article 31.3 de la Llei General de Subvencions, ha d'haver sol·licitat el beneficiari;  
- si és el cas, la carta de pagament de reintegrament en el supòsit de romanents no aplicats.   
3. Les despeses es justificaran amb una còpia compulsada de les factures i la resta de documents de valor probatori equivalent en el tràfic jurídic mercantil o amb eficàcia administrativa. Els justificants originals es marcaran amb una estampilla establida a aquest efecte.  
4. El compte justificatiu haurà de presentar-se en el termini màxim de 30 dies naturals a comptar des de la data de finalització del pla formatiu subvencionat, sense superar el 15 de desembre. Transcorregut aquest termini sense que s'haguera efectuat la presentació de la documentació indicada, la direcció territorial corresponent aplicarà el que s'ha previst per a aquests casos en el Reglament de la Llei 38/2003, de 17 de novembre, General de Subvencions.  
5. Es considerarà despesa realitzada la que ha sigut efectivament pagada amb anterioritat a la finalització del període de justificació determinat en aquesta norma.  
6. No podrà realitzar-se el pagament de la subvenció mentre el beneficiari no es trobe al corrent en el compliment de les obligacions tributàries i davant de la Seguretat Social o siga deutor per resolució de procedència de reintegrament.  
Article 12. Costos elegibles  
Els costos elegibles es distribuiran en:  
1. Part A: despeses de professorat i control de la docència  
Quedaran compresos en aquest concepte:  
o Els costos salarials del professorat o, si és el cas, del servici docent extern, per a l'horari exclusiu d'impartició de l'acció formativa, avaluacions i revisions periòdiques dels alumnes, preparació de classes i tutories. En aquests costos s'inclouran els de la Seguretat Social a càrrec de l'entitat, quan haja contractat els docents com a treballadors per compte d'altri amb obligació de l'afiliació i/o l'alta en la Seguretat Social.  
o Costos del control de la qualitat de la docència, concepte que haurà d'estar especificat en el projecte que acompanya la sol·licitud de l'acció formativa, si es justificaren despeses per aquest. Les activitats de control de la docència podran ser exercides per personal no docent. Com a màxim, l'import que s'impute a aquest apartat serà el 10% del total que es justifique de conformitat com a part A.  
2. Part B: despeses d'organització o institucionals, entre les quals podran incloure's:  
o Despeses de personal de direcció, coordinació, assessoria i administració atribuïbles al desenvolupament del Pla formatiu, fins a un màxim del 20% de la part B que figure en la resolució de concessió.   
o Amortització d'instal·lacions, equips i ferramentes, que hauran de tenir sempre una connexió directa amb l'activitat docent, de duració superior a un exercici natural, excloent-ne la d'aquells béns que hagen sigut objecte de subvenció pública per a ser adquirits. Aquestes despeses es calcularan d'acord amb la normativa vigent i hauran de correspondre a inversions oficialment registrades en la comptabilitat del beneficiari de la subvenció.  
o Material consumible adquirit per al desenvolupament de la docència no recuperable a la finalització de l'acció formativa.  
o Material didàctic.  
o Despeses de traducció, recopilació o impressió de materials d'ensenyança.  
o Altres costos:  
- Lloguers, tant d'instal·lacions com de maquinària lligada directament a la docència.  
- Energia elèctrica, combustible i, en general, manteniment de les instal·lacions i equips docents.  
- Comunicació (fax, telèfon, Internet, etc.), fins a un màxim del 5% de la part B que figure en la resolució de concessió, limitació que no s'aplicarà en la modalitat a distància.  
En el cas d'altres costos previstos anteriorment, el beneficiari haurà d'acompanyar la documentació exigida amb caràcter general per a la justificació de despeses, amb una memòria explicativa per pla formatiu dels càlculs realitzats per a imputar aquests costos.  
3. No es considerarà cost elegible l'IVA o altres càrregues tributàries quan siguen susceptibles de ser compensades per les entitats beneficiàries.  
4. En cap cas, el cost d'adquisició dels conceptes subvencionables podrà ser superior al valor de mercat.  
5. Els beneficiaris podran subcontractar la impartició i el control de la docència sense que supere el 85% de l'activitat subvencionada. En el supòsit de subcontractació el professorat haurà d'ajustar-se al perfil del professorat que haja sigut objecte de valoració.  
Quan l'activitat concertada amb tercers excedisca el 20 per 100 de l'import de la subvenció i aquest import siga superior a 60.000 euros, la subscripció del corresponent contracte haurà de formalitzar-se per escrit i ser autoritzat prèviament per l'òrgan concedent, ja siga de forma expressa en la resolució de concessió de la subvenció o mitjançant una resolució posterior, emesa en el termini de 15 dies a comptar de la sol·licitud de l'autorització. S'entendrà atorgada l'autorització quan transcórrega l'esmentat termini sense pronunciament de l'òrgan concedent. En cap cas podrà fraccionar-se un contracte amb l'objecte de disminuir-ne la quantia i eludir el compliment d'aquest requisit.  
6. Els pagaments corresponents a la part A, quan siguen efectuats directament per l'entitat beneficiària a la persona física interessada, es justificaran mitjançant el pertinent comprovant de la transferència bancària. En els altres casos, es justificaran preferentment mitjançant el document de transferència bancària. En tot cas, per a despeses menors, acreditades mitjançant rebuts, aquests identificaran clarament el perceptor firmant d'aquests.   
Article 13. Minoracions i reintegrament de l'ajuda concedida  
1. L'alteració d'alguna de les característiques no essencials del pla aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades, i la concessió, després de la presentació de la sol·licitud, d'altres ajudes públiques o privades que en conjunt superen el cost de l'activitat que ha de desenvolupar pel beneficiari, podrà donar lloc a la minoració de la subvenció concedida.  
En especial, a la vista de la documentació presentada, relativa al Pla formatiu desenvolupat per l'entitat, es procedirà a la minoració de la subvenció concedida en els supòsits següents:  
a) No haver-se impartit la totalitat de les hores lectives aprovades per resolució. Es procedirà en aquest supòsit a la minoració proporcional de la subvenció concedida per a les parts A i B.  
b) Per baixes dels alumnes. La diferència entre el nombre d'alumnes que figure en la resolució de concessió i els alumnes que finalitzen cada una de les accions formatives que integren el Pla determinarà la minoració proporcional en la part B de la subvenció concedida, o de l'import de la subvenció resultant una vegada practicada la minoració per hores, si és el cas.  
c) Per no haver-se justificat en els termes establits en l'ordre i en la resolució de concessió d'ajudes la totalitat de les despeses subvencionades.  
2. Qualsevol dels casos previstos en l'article 37 de la Llei 38/2003, de 17 de novembre, General de Subvencions, i en els articles 91 i següents del Reglament d'aplicació d'aquesta llei, donarà lloc a la incoació per l'òrgan competent per a la concessió de les ajudes del corresponent procediment de reintegrament, que podrà finalitzar, si és el cas, amb la resolució de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.  
En especial, es podrà resoldre la subvenció concedida en els supòsits d'incompliment següents per part de l'entitat:  
a) Obtenció de la subvenció falsejant les condicions requerides per a això o ocultant aquelles que ho hagueren impedit.  
b) Incompliment de la finalitat per a la qual la subvenció va ser concedida, o de les condicions exigides per a la concessió en la resolució d'aprovació.  
c) Percepció per part de l'entitat col·laboradora de qualsevol quantitat econòmica procedent de l'alumnat participant en les accions formatives.  
d) Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats de la present ordre.  
e) La falsedat de les dades contingudes en la declaració prevista en l'apartat 2 de l'article 11 de la present ordre.  
f) L'obstaculització de les actuacions de seguiment i control pel SERVEF, o l'incompliment de les obligacions d'informació de dades.  
Tot això sense perjuí del que preveu la mencionada Llei 38/2003, quant a infraccions i sancions administratives en matèria de subvencions.  
CAPÍTOL III   
Normes relatives al desenvolupament de les accions formatives  
Article 14. Característiques de les accions formatives  
Les accions formatives tindran preferentment una estructura modular i estaran dirigides a un nombre d'alumnes comprés entre 10 i 30.  
La duració dels continguts teòrics i pràctics no serà inferior al que preveu l'article 6.3.F de la present ordre.  
Article 15. Realització de les accions formatives  
Les accions formatives es realitzaran durant l'exercici 2007 i hauran de finalitzar, com a màxim, el 30 de novembre.  
Les accions formatives podran haver-se realitzat després de l'u de gener de 2007 i amb anterioritat a l'autorització del corresponent Pla, si bé la validesa, a l'efecte de la concessió de l'ajuda prevista en aquesta ordre, estarà condicionada a l'aprovació del Pla, així com al compliment de totes les obligacions respecte al desenvolupament que es deriven de la present ordre, sense que això implique cap compromís per a l'administració.  
Article 16. Inici de l'acció formativa  
1. És preceptiva la comunicació fefaent per part de l'entitat beneficiària, fins i tot mitjançant fax, de la data d'inici de cada grup al tècnic d'enllaç, amb indicació de l'horari i del lloc d'impartició, tot això amb anterioritat a aquesta data.  
2. L'entitat disposarà de set dies naturals des del començament del grup per a remetre a la Direcció General de Formació i Qualificació Professional la documentació següent:  
o Dades del grup: especialitat, calendari lectiu, i lloc d'impartició.  
o Relació de participants que comencen el grup.   
Article 17. Control del desenvolupament de les accions formatives  
1. Una vegada començat el grup i presentada la documentació anteriorment esmentada, l'entitat beneficiària estarà obligada a aportar la documentació següent, d'acord amb les instruccions que li seran notificades amb anterioritat a l'inici de l'acció formativa:  
o Control d'assistència que continga la firma diària dels alumnes assistents.  
o Comunicació d'incidències que es produïsquen en el desenvolupament de cada grup.  
2. És causa d'exclusió dels alumnes incórrer en un nombre de faltes que siga superior al 20% de la duració total de l'acció formativa. L'entitat que impartisca l'acció formativa haurà de fer efectiva la baixa del participant el dia lectiu següent, després de l'acumulació de les faltes mencionades. Les faltes d'assistència justificades derivades d'incapacitat temporal no computaran a aquests efectes, llevat que per la quantia suposen una evident falta d'aprofitament de l'acció formativa.  
3. Serà procedent la suspensió cautelar del desenvolupament de l'acció formativa quan:  
· L'acció formativa no estiga en funcionament.  
· El personal tècnic docent i/o l'alumnat no estiga present en el lloc de desenvolupament de l'acció formativa.  
· El material de consum o els equips/dotacions no es corresponguen amb els aprovats en la resolució.  
· El nombre d'alumnes és inferior a l'indicat en l'article 14.  
Serà competent per a acordar la suspensió cautelar la directora general del SERVEF, o l'òrgan en què delegue, amb audiència prèvia de l'interessat.  
Article 18. Tècnic d'enllaç  
La Direcció General de Formació i Qualificació Professional assignarà a cada una de les entitats beneficiàries un tècnic que actuarà com a interlocutor entre aquestes i la Direcció General, a fi d'agilitzar la gestió.  
Aquest tècnic tindrà entre les seues funcions:  
· Informar l'entitat dels tràmits que ha de seguir en desenvolupar el curs.  
· Conéixer el començament i la finalització de cada curs.  
· Conéixer l'horari de les classes.  
· Estar informat de les incidències ocorregudes en cada curs.  
· Coordinar les tasques necessàries per a dur a terme el control de qualitat de la docència.  
· Comprovar que tots els alumnes són treballadors de l'empresa o empreses afectades pels expedients de suspensió a què es refereix l'article 1r de la present ordre.  
· Vetlar pel correcte desenvolupament del curs i proposar les mesures oportunes a l'entitat o a la Direcció General del SERVEF, si és el cas, inclosa la suspensió cautelar de l'acció formativa.  
Article 19. Finalització de les accions formatives  
1. En el termini de 15 dies naturals des de la conclusió de cada grup es presentarà una acta que contindrà l'aprofitament final dels alumnes assistents i especificarà el nombre d'hores de formació que ha rebut cada alumne.  
2. El SERVEF expedirà el corresponent certificat d'aprofitament als alumnes que hagen superat amb èxit l'acció formativa.   
Article 20. Sobre la qualitat de la docència  
Els tècnics d'enllaç i l'alumnat avaluaran la qualitat de les accions formatives de Formació Professional en què participen. Aquesta valoració es realitzarà a través de models normalitzats. L'entitat beneficiària facilitarà l'accés i la realització de les oportunes proves, i serà informada del contingut i del resultat d'aquestes avaluacions de la qualitat de la formació desenvolupada en cada acció formativa impartida per aquesta.  
DISPOSICIONS ADDICIONALS  
Primera  
De conformitat amb el que preveu la Llei 11/2006, de 27 de desembre, de Pressupostos de la Generalitat Valenciana per a l'any 2007, l'import global destinat per a la concessió de les ajudes previstes en la present ordre a càrrec del subprograma pressupostari 322.52 "Formació Professional Ocupacional i Contínua", línia T4165000, serà de dos-cents setanta miL euros (270.000 euros),  
Segona  
En allò no previst en la present ordre, s'aplicarà la normativa bàsica continguda en la Llei 38/2003, de 17 de novembre, General de Subvencions, el Reial Decret 887/2006, de 21 de juliol, així com la normativa autonòmica en vigor continguda en el Decret Legislatiu de 26 de juny de 1991, del Consell de la Generalitat, pel qual s'aprova el Text Refós de la Llei d'Hisenda Pública Valenciana  
Tercera  
La present ordre té com a referència el Reglament (CE) núm. 68/2001 de la Comissió de 12 de gener de 2001, publicat en el Diari Oficial de la Unió Europea de 13 de gener de 2001, Reglament modificat pel Reglament (CE) núm. 363/2004 de la Comissió de 25 de febrer de 2004, publicat en el Diari Oficial de la Unió Europea de 28 de febrer de 2004.  
DISPOSICIONS FINALS  
Primera  
Es faculta la directora general del SERVEF, per a dictar totes les instruccions que siguen necessàries per al desenvolupament i l'execució del que disposa la present ordre.  
Segona  
Es faculta la directora general del SERVEF per a incrementar si fóra necessari la dotació econòmica de la present ordre i per a concedir un nou termini de presentació de sol·licituds  
Tercera  
La present ordre entrarà en vigor l'endemà de la publicació en el Diari Oficial de la Comunitat Valenciana.  
Quarta  
Contra el present acte, que posa fi a la via administrativa, els interessats podran interposar un recurs contenciós administratiu en el termini de dos mesos, comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la legislació vigent.  
València, 2 d'abril de 2007  
El conseller d'Economia, Hisenda i Ocupació,  
GERARDO CAMPS DEVESA